CELEX: 32021R1785
Language: mt
Date: 2021-10-08 00:00:00
Title: Regolament ta’ Implimentazzjoni tal-Kummissjoni (UE) 2021/1785 tat-8 ta’ Ottubru 2021 li jikkoreġi r-Regolament ta’ Implimentazzjoni (UE) 2020/600 fir-rigward ta’ deroga mir-Regolament ta’ Implimentazzjoni (UE) 2016/1150 fir-rigward ta’ bidliet fil-programmi nazzjonali ta’ appoġġ fis-settur tal-inbid

11.10.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 359/98
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/1785
         tat-8 ta’ Ottubru 2021
         li jikkoreġi r-Regolament ta’ Implimentazzjoni (UE) 2020/600 fir-rigward ta’ deroga mir-Regolament ta’ Implimentazzjoni (UE) 2016/1150 fir-rigward ta’ bidliet fil-programmi nazzjonali ta’ appoġġ fis-settur tal-inbid
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikolari l-Artikolu 54(a) tiegħu,
         Billi:
         
                     (1)
                  
                  
                     Ir-Regolament ta’ Implimentazzjoni tal-Kummissjoni (UE) 2020/600 (2) introduċa għadd ta’ derogi mir-regoli eżistenti inter alia fis-settur tal-inbid, li kellhom l-għan li jwieżnu lill-operaturi fis-settur tal-inbid biex jiġu megħjuna jlaħħqu mal-impatt tal-pandemija tal-COVID-19. B’mod partikolari, dan ippermetta lill-Istati Membri jidderogaw temporanjament mill-Artikolu 2(1) tar-Regolament ta’ Implimentazzjoni tal-Kummissjoni (UE) 2016/1150 (3) biex ibiddlu l-programmi ta’ appoġġ nazzjonali tagħhom fis-settur tal-inbid kull meta jkun meħtieġ b’rabta mal-miżuri msemmija fl-Artikolu 45(1)(a), u fl-Artikoli 46 sa 52 tar-Regolament (UE) Nru 1308/2013.
                  
               
                     (2)
                  
                  
                     Din il-flessibbiltà kellha l-għan li tippermetti lill-Istati Membri jirreaġixxu malajr għaċ-ċirkostanzi eċċezzjonali li ġabet magħha l-pandemija tal-COVID-19 u biex jissottomettu bidliet fil-programmi nazzjonali ta’ appoġġ tagħhom kmieni kemm jista’ jkun. Ir-raġuni sottostanti għal dan kienet il-ħtieġa li l-Istati Membri jitħallew jaġġustaw il-miżuri diġà fis-seħħ b’mod aktar frekwenti iżda wkoll, kif imsemmi fil-premessa (6) tar-Regolament ta’ Implimentazzjoni (UE) 2020/600, biex jinkludu miżuri ulterjuri fil-programmi nazzjonali ta’ appoġġ tagħhom immedjatament malli jidħol fis-seħħ dak ir-Regolament minflok ikollhom jistennew l-iskadenza li jmiss għall-emendi.
                  
               
                     (3)
                  
                  
                     Minbarra l-miżuri previsti fl-Artikolu 45(1),(a), u l-Artikoli 46 sa 52 tar-Regolament (UE) Nru 1308/2013, l-Istati Membri ngħataw il-possibbiltà li fil-programmi ta’ appoġġ nazzjonali tagħhom jinkludu wkoll il-miżuri temporanji eċċezzjonali tad-“distillazzjoni tal-inbid f’każ ta’ kriżi” u l-“għajnuna għall-ħżin tal-inbid fi kriżi” kif imsemmija rispettivament fl-Artikoli 3 u 4 tar-Regolament Delegat tal-Kummissjoni(UE) 2020/592 (4). Madankollu, minħabba omissjoni mhux intenzjonata, dawn iż-żewġ miżuri eċċezzjonali ma ssemmewx b’mod espliċitu fost il-miżuri elenkati fl-Artikolu 2(1) tar-Regolament ta’ Implimentazzjoni (UE) 2020/600.
                  
               
                     (4)
                  
                  
                     Mill-Artikoli 3(9) u 4(8) tar-Regolament Delegat (UE) 2020/592 huwa ċar li l-Artikolu 2 tar-Regolament ta’ Implimentazzjoni (UE) 2016/1150 japplika mutatis mutandis għall-miżuri ta’ “distillazzjoni tal-inbid f’każ ta’ kriżi” u “għajnuna għall-ħżin tal-inbid fi kriżi” rispettivament. Dawn id-dispożizzjonijiet ifittxu li jiżguraw li l-miżuri eċċezzjonali jsegwu kemm jista’ jkun ir-regoli applikabbli għall-miżuri previsti fir-Regolament (UE) Nru 1308/2013. Madankollu, l-Artikolu 2(1) tar-Regolament ta’ Implimentazzjoni (UE) 2020/600 jidderoga temporanjament mill-Artikolu 2(1) tar-Regolament ta’ Implimentazzjoni (UE) 2016/1150 billi jippermetti lill-Istati Membri jinkludu jew ibiddlu l-miżuri fil-programmi nazzjonali ta’ appoġġ tagħhom kull meta jkun meħtieġ. Għaldaqstant, sabiex jiġi żgurat li l-miżuri eċċezzjonali jiġu implimentati bl-istess mod bħal kwalunkwe miżura ta’ appoġġ eżistenti oħra, l-Artikolu 2(1) tar-Regolament ta’ Implimentazzjoni (UE) 2020/600 japplika wkoll għad-“distillazzjoni tal-inbid f’każ ta’ kriżi” u għall-“għajnuna għall-ħżin tal-inbid fi kriżi”. Huwa xieraq li dan jiġi ċċarat billi tiġi inkluża referenza espliċita għal dawk iż-żewġ miżuri eċċezzjonali.
                  
               
                     (5)
                  
                  
                     Barra minn hekk, jeħtieġ li jiġi enfasizzat li ż-żamma tad-“distillazzjoni tal-inbid f’każ ta’ kriżi” u “l-għajnuna għall-ħżin tal-inbid fi kriżi ” barra mill-kamp ta’ applikazzjoni tal-Artikolu 2(1) tar-Regolament ta’ Implimentazzjoni (UE) 2020/600 kienet tmur kontra s-sempliċi għan ta’ dawn il-miżuri li jipprovdu għajnuna urġenti għas-suq tal-inbid fi żminijiet ta’ kriżi. Il-prevenzjoni tal-Istati Membri milli jintroduċu bidliet fil-programmi nazzjonali ta’ appoġġ tagħhom speċifikament għal dawk iż-żewġ miżuri, filwaqt li tippermettilhom għal kwalunkwe miżura oħra, kienet tkun f’kuntrast mal-intenzjoni ċara li l-Istati Membri jitħallew jużaw dawn il-miżuri malajr u kemm ikun spiss kemm meħtieġ.
                  
               
                     (6)
                  
                  
                     Għalhekk, jenħtieġ li r-Regolament ta’ Implimentazzjoni (UE) 2020/600 jiġi kkoreġut skont dan.
                  
               
                     (7)
                  
                  
                     Sabiex jiġi evitat li l-Istati Membri li fis-sena finanzjarja 2020 ikunu introduċew bidliet fil-programmi nazzjonali ta’ appoġġ tagħhom relatati mal-miżuri eċċezzjonali stipulati fl-Artikoli 3 u 4 tar-Regolament Delegat (UE) 2020/592, jenħtieġ li dan ir-Regolament japplika b’mod retroattiv mid-data tad-dħul fis-seħħ tar-Regolament ta’ Implimentazzjoni (UE) 2020/600.
                  
               
                     (8)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat għall-Organizzazzjoni Komuni tas-Swieq Agrikoli,
                  
               ADOTTAT DAN IR-REGOLAMENT:
         
            L-Artikolu 1
            Korrezzjoni tar-Regolament ta’ Implimentazzjoni (UE) 2020/600
            Fl-Artikolu 2 tar-Regolament ta’ Implimentazzjoni (UE) 2020/600, il-paragrafu 1 huwa sostitwit b’dan li ġej:
            
               
                  “1.   B’deroga mill-Artikolu 2(1) tar-Regolament ta’ Implimentazzjoni (UE) 2016/1150, l-Istati Membri jistgħu jintroduċu, b’rabta mal-miżuri msemmija fl-Artikolu 45(1)(a), u fl-Artikoli 46 sa 52 tar-Regolament (UE) Nru 1308/2013 u fl-Artikoli 3 u 4 tar-Regolament Delegat tal-Kummissjoni (UE) 2020/592 (*1), kull meta jkun meħtieġ matul is-sena finanzjarja 2020 iżda mhux aktar tard mill-15 ta’ Ottubru 2020, bidliet fil-programmi nazzjonali ta’ appoġġ tagħhom fis-settur tal-inbid kif imsemmi fl-Artikolu 41(5) tar-Regolament (UE) Nru 1308/2013.
               
            
         
         
            L-Artikolu 2
            Dħul fis-seħħ u applikazzjoni
            Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mill-4 ta’ Mejju 2020.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-8 ta’ Ottubru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 347, 20.12.2013, p. 671.
         
            (2)  Ir-Regolament ta’ Implimentazzjoni tal-Kummissjoni (UE) 2020/600 tat-30 ta’ April 2020 li jidderoga mir-Regolament ta’ Implimentazzjoni (UE) 2017/892, mir-Regolament ta’ Implimentazzjoni (UE) 2016/1150, mir-Regolament ta’ Implimentazzjoni (UE) Nru 615/2014, mir-Regolament ta’ Implimentazzjoni (UE) 2015/1368 u mir-Regolament ta’ Implimentazzjoni (UE) 2017/39 fir-rigward ta’ ċerti miżuri biex tiġi indirizzata l-kriżi kkawżata mill-pandemija tal-COVID-19 (ĠU L 140, 4.5.2020, p. 40).
         
            (3)  Ir-Regolament ta’ Implimentazzjoni tal-Kummissjoni (UE) 2016/1150 tal-15 ta’ April 2016 li jistabbilixxi r-regoli tal-applikazzjoni tar-Regolament (UE) Nru 1308/2013 tal-Parlament Ewropew u tal-Kunsill fil-każ ta’ programmi nazzjonali ta’ appoġġ fis-settur tal-inbid (ĠU L 190, 15.7.2016, p. 23).
         
            (4)  Ir-Regolament Delegat tal-Kummissjoni (UE) 2020/592 tat-30 ta’ April 2020 dwar miżuri eċċezzjonali temporanji li jidderogaw minn ċerti dispożizzjonijiet tar-Regolament (UE) Nru 1308/2013 tal-Parlament Ewropew u tal-Kunsill biex jiġi indirizzat it-tfixkil fis-suq fis-settur tal-frott u l-ħxejjex u fis-settur tal-inbid ikkawżat mill-pandemija tal-COVID-19 u miżuri marbuta magħha (ĠU L 140, 4.5.2020, p. 6).